RESOLUCIÓN do 3 de marzo de 2009 pola que se modifican as bases reguladoras das axudas do Igape para o apoio financeiro aos establecementos turísticos, hostalaría e comercio retallista nas comarcas de Ferrol, Eume e Ortegal, instrumentadas mediante convenio de colaboración subscrito entre o Instituto Galego de Promoción Económica (Igape), as entidades financeiras e as sociedades de garantía recíproca adheridas.
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 10/03/2009

Mediante Resolución do 1 de outubro de 2007 (DOG nº 194, do 5 de outubro), publicáronse as bases reguladoras das axudas do Igape para o apoio financeiro 2007 aos establecementos turísticos, hostalaría e comercio retallista nas comarcas de Ferrol, Eume e Ortegal, instrumentadas mediante convenio de colaboración subscrito entre o Instituto Galego de Promoción Económica (Igape), as entidades financeiras e as sociedades de garantía recíproca adheridas.
Considerando que o apoio institucional é clave para consolidar as comarcas de Ferrol, Eume e Ortegal como un importante foco empresarial e que o sector turístico se presenta como tractor no plan estratéxico para a bisbarra, enténdese oportuno ampliar o prazo de presentación de solicitudes de axuda. En consecuencia, o Consello de Dirección do Igape acordou na súa xuntanza do 19 de decembro de 2008 a modificación das ditas bases reguladoras.
Así mesmo, faise preciso adaptar as bases reguladoras das axudas ao Regulamento (CE) nº 800/2008 da Comisión, do 6 de agosto de 2008 (DOUE L 214, do 9 de agosto), polo que se declaran determinadas categorías de axudas compatibles co mercado común en aplicación dos artigos 87 e 88 do Tratado (Regulamento xeral de exención por categorías) e á vixente normativa autonómica de subvencións públicas. En consecuencia, o Consello de Dirección do Igape nas súas xuntanzas do 23 de setembro de 2008 e do 2 de febreiro de 2009 habilitou o director xeral para realizar mediante resolución os cambios necesarios para adaptar as bases de axuda do Igape ao citado Regulamento 800/2008 e á citada normativa autonómica.
Na súa virtude e de conformidade coas facultades que teño conferidas,
RESOLVO:
Publicar a seguinte modificación das bases reguladoras das axudas do Igape para o apoio financeiro aos establecementos turísticos, hostalaría e comercio retallista nas comarcas de Ferrol, Eume e Ortegal, instrumentadas mediante convenio de colaboración subscrito entre o Instituto Galego de Promoción Económica (Igape), as entidades financeiras e as sociedades de garantía recíproca adheridas, nos seguintes extremos:
Primeiro.-Modifícase o artigo 2º, puntos 1 e 2, que quedan redactados do seguinte xeito:
«2.1. Poderán acceder á dita liña de financiamento aquelas empresas que teñan a consideración de microempresa ou pequenas ou medianas empresas (Pemes), segundo a definición establecida pola Comisión Europea no anexo I do Regulamento (CE) nº 800/2008 (DOUE L 214, do 9 de agosto de 2008), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías), que desenvolvan algunha das actividades económicas relacionadas no anexo I.
2.2. Os beneficiarios terán que estar ao día das súas obrigas coa Facenda Pública, coa Seguridade Social e coa Comunidade Autónoma de Galicia e non estar suxeitos a unha orde de recuperación pendente tras unha decisión previa da Comisión da Unión Europea que declarase unha axuda ilegal e incompatible co mercado común».
Segundo.-Modifícase o artigo 3º, punto 1.4., que queda redactado do seguinte xeito:
«3.1.4. Os beneficiarios deberán manter os investimentos obxecto de financiamento durante un prazo mínimo de tres anos desde a súa adquisición. Considerarase que se cumpre esta condición no caso de que os bens en que se materialice o investimento sexan substituídos por outros da mesma natureza e destino, e non poderán obter para a súa adquisición ningún tipo de axuda financeira do Igape.
No caso dos activos intanxibles para ser considerados subvencionables, ademais, deberán cumprir todas estas condicións: 1) empregaranse exclusivamente na empresa beneficiaria da axuda; 2) consideraranse activos amortizables; 3) adquiriranse a terceiros en condicións de mercado sen que o adquirente estea en posición de exercer control sobre o vendedor, ou viceversa; 4) deberán incluírse nos activos da empresa».
Terceiro.-Para as solicitudes presentadas a partir do día seguinte á publicación desta resolución no Diario Oficial de Galicia, rexerá a seguinte modificación do artigo 6º das bases reguladoras:
«6.1. O tipo de xuro nominal anual para as operacións acollidas a este convenio poderá ser, á elección do beneficiario, fixo ou variable:
Tipo de xuro fixo: establécese un tipo de xuro nominal do 6%.
Tipo de xuro variable: o tipo de xuro nominal anual para as operacións de préstamo acollidas a este convenio e o seu sistema de variación establécense do seguinte xeito:
a) Tipo de referencia: para o primeiro semestre calcularase como a media aritmética simple dos tipos diarios do euribor a prazo de 6 meses correspondentes ao mes de novembro do ano anterior. Para o segundo semestre será a media aritmética simple dos tipos diarios do euribor a prazo de 6 meses correspondentes ao mes de maio do mesmo ano.
b) Tipo adicional: será o que libremente pacten as partes sen que en ningún caso poida exceder de 1,50 puntos.
c) O tipo de xuro nominal anual dos préstamos será, para cada semestre natural, o resultante de engadirlle ao tipo de referencia o tipo adicional que pacten as partes.
O tipo de xuro de referencia para cada semestre será comunicado polo Igape ás entidades financeiras e publicado no Diario Oficial de Galicia».
Cuarto.-Modifícase o artigo 8º, puntos 1 e 3, que quedan redactados do seguinte xeito:
«8.1. As axudas outorgaranse ao abeiro do Regulamento (CE) 800/2008 da Comisión, do 6 de agosto de 2008 (DOUE L 214, do 9 de agosto), polo que se declaran determinadas categorías de axuda compatibles co mercado común en aplicación dos artigos 87 e 88 do Tratado (Regulamento xeral de exención por categorías).
8.3. A concesión das axudas queda supeditada ao cumprimento da normativa vixente e, en especial, á da Unión Europea. Neses termos, serán compatibles con calquera outra axuda pública ou privada -salvo as referidas no parágrafo anterior-, pero en ningún caso, illadamente ou en concorrencia con outras, poderán superar os límites máximos de intensidade de axuda establecidos pola Unión Europea no citado Regulamento 800/2008».
Quinto.-Modifícase o artigo 11º, punto 2, que queda redactado do seguinte xeito:
«11.2. O beneficiario ten un prazo de 15 días hábiles a partir do seguinte ao da notificación da resolución de concesión para aceptala. A aceptación por parte do interesado suporá a obriga de cumprir as condicións establecidas na resolución, nestas bases e demais disposicións aplicables. A aceptación formalizarase na copia da resolución que, para tal efecto, se remitirá xunto coa resolución de concesión e que deberá ser devolta ao Igape debidamente cuberta. Transcorrido o prazo de aceptación sen que se producise manifestación expresa, a axuda entenderase tacitamente aceptada».
Sexto.-Modifícase o artigo 16º, puntos 4 e 5, que quedan redactados do seguinte xeito:
«16.4. O procedemento para declarar o incumprimento e reintegro de cantidades axustarase ao disposto nos capítulos I e II do título II da Lei 9/2007, do 13 de xuño, de subvencións de Galicia, e será competente para a súa resolución o director xeral do Igape. Contra esta resolución caberá recurso contencioso-administrativo ante os xulgados do contencioso-administrativo de Santiago de Compostela nos dous meses seguintes ao da súa notificación e potestativamente, recurso de reposición ante o director xeral do Igape no mes seguinte á súa notificación.
16.5. Sen prexuízo do establecido nos puntos anteriores, os beneficiarios, entidades financeiras e SGR colaboradoras sométense ao réxime de infraccións e sancións establecido no título IV da Lei 9/2007, do 13 de xuño, de subvencións de Galicia».
Sétimo.-Amplíase o prazo de presentación de solicitudes de axuda establecido no artigo 19 ata o 30 de decembro de 2009. O dito prazo iníciase o día seguinte ao da publicación desta resolución no Diario Oficial de Galicia.
Oitavo.-Modifícase o artigo 20, que queda redactado do seguinte xeito:
«As axudas reguladas nestas bases, solicitadas durante o exercicio 2009, financiaranse con cargo á aplicación orzamentaria 02.01-E5/10/01-656700 cun crédito plurianual de 213.750  para o exercicio 2009 e de 71.250 euros para o exercicio 2010, e a súa concesión estará supeditada á existencia de crédito orzamentario suficiente. Os ditos créditos, á vista das solicitudes presentadas poderán ser modificados e/ou ampliados polo Igape, do cal se dará a correspondente publicidade no Diario Oficial de Galicia».
Santiago de Compostela, 3 de marzo de 2009.
Álvaro Álvarez-Blázquez Fernández
Director xeral do Instituto Galego de Promoción
Económica